Na temelju članka 99. Zakona o odgoju i obrazovanju u osnovnoj i srednjoj školi („Narodne novine“ br. 87/08, 86/09, 92/10, 105/10, 90/11, 5/12, 16/12, 86/12, 126/12 – pročišćeni tekst, 94/13 i 152/14), župan Šibensko – kninske županije Goran Pauk, raspisuje

**JAVNI POZIV ZA POMOĆNIKE U NASTAVI**

U sklopu projekta „Zajedno do znanja, uz više elana“ prijavljenog na Otvoreni poziv Ministarstva znanosti, obrazovanja i sporta za dostavu projektnih prijedloga „Osiguravanje pomoćnika u nastavi i stručnih komunikacijskih posrednika učenicima s teškoćama u osnovnoškolskim i srednjoškolskim odgojno-obrazovnim ustanovama, faza II.“, broj poziva: UP.03.2.1.02., u okviru Operativnog programa „Učinkoviti ljudski potencijali 2014.-2020.“ Šibensko - kninska županija s partnerima u projektu raspisuje

**JAVNI POZIV ZA ZAINTERESIRANE OSOBE ZA OBAVLJANJE POSLOVA POMOĆNIKA U NASTAVI ZA UČENIKE S TEŠKOĆAMA U OSNOVNIM I SREDNJIM ŠKOLAMA - PARTNERIMA U PROJEKTU „ZAJEDNO DO ZNANJA, UZ VIŠE ELANA“**
Projektom je predviđen odabir i zapošljavanje zainteresiranih osoba na poslovima pomoćnika u nastavi u osnovnim i srednjim školama Šibensko - kninske županije – partnerima u projektu, a s ciljem povećanja socijalne uključenosti i integracije učenika s teškoćama u osnovnim i srednjim školama.

**ŠKOLE PARTNERI NA PROJEKTU**

OŠ VODICE

OŠ ANTUNA MIHANOVIĆA PETROPOLJSKOG, DRNIŠ

OŠ KISTANJE

OŠ ČISTA VELIKA

OŠ SKRADIN

OŠ PIROVAC

TURISTIČKO – UGOSTITELJSKA ŠKOLA ŠIBENIK

EKONOMSKA ŠKOLA ŠIBENIK

**POMOĆNICI U NASTAVI UČENICIMA S TEŠKOĆAMA**
Broj traženih osoba: 19 pomoćnika u nastavi i jedne dodatne osobe za edukaciju za rad pomoćnika u nastavi (u slučaju ukoliko dođe do potrebe zamjene pomoćnika tijekom provedbe projekta)
Mjesto rada: osnovne i srednje škole Šibensko - kninske županije - partneri u projektu
Radno vrijeme: 19 do 35 sati tjedno
Prijevoz na rad: Djelomično
Vrsta ugovora: ugovor o radu na određeno vrijeme za nastavnu godinu 2016./2017.

**UVJETI:**- pomoćnik u nastavi učenicima s teškoćama u razvoju može biti osoba koja ima minimalno srednjoškolsko obrazovanje

- da protiv te osobe nije pokrenut kazneni postupak,

Prednost će ostvariti kandidati koji imaju iskustvo u radu s djecom s teškoćama, koji su sudjelovali u edukacijama za pomoćnike u nastavi, te kandidati sa završenim društveno – humanističkim fakultetima odnosno studijima koji im omogućuju rad u osnovnim i srednjim školama.

**OPIS POSLOVA**Osnovna je zadaća pomoćnika u nastavi omogućiti jednake uvjete obrazovanja kroz pružanje neposredne podrške učenicima s teškoćama u razredu, pomoć u uključivanju u razredni kolektiv, savladavanje socijalno - psiholoških prepreka, senzoričkih i arhitektonskih barijera, pomoć učenicima s komunikacijskim teškoćama.

**DODATNA ZNANJA I VJEŠTINE**

Poštovanje različitosti, afinitet prema djeci s teškoćama u razvoju, otvorenost, odgovornost, fleksibilnost, razvijene komunikacijske vještine, podjednaka sklonost individualnom i timskom radu, točnost u izvršavanju poslova, organiziranost, emocionalna stabilnost i dosljednost.

Odbor za selekciju kandidata će se sastojati od voditelja projekta, 2 predstavnika škola partnera projekta i psihologa HZZ-a koji će obaviti postupak profesionalne selekcije s kandidatima koji zadovolje formalne uvjete natječaja.
Odabrani kandidati dužni su proći program uvođenja u rad u vidu osposobljavanja koji će biti organiziran kroz 20 sati tijekom prva dva mjeseca od selekcije pojedinog pomoćnika u nastavi.
S kandidatom izabranim za pomoćnika u nastavi škole – partneri u projektu sklopit će Ugovor o radu na određeno vrijeme u kojemu će biti utvrđeni poslovi, trajanje, tjedno zaduženje, te međusobna prava, obveze i odgovornosti ugovornih strana.

U prijavi na poziv kandidat treba navesti osobne podatke (ime i prezime, datum i mjesto rođenja, adresa stanovanja, broj telefona, e-mail), te sve tražene priloge.

**Uz prijavu kandidat je dužan priložiti slijedeće dokumente u izvorniku ili preslici:**- zamolbu za posao u kojoj je potrebno navesti nazive škola za koje je kandidat zainteresiran za rad. U zamolbi obavezno navesti minimalno 1, a maksimalno 3 preferirane škole. Odabir preferirane škole ne isključuje mogućnost da kandidatu bude ponuđeno izvršavanje poslova pomoćnika u nekoj drugoj školi.
- dokaz o odgovarajućem stupnju obrazovanja (presliku diplome ili potvrdu o stečenoj stručnoj spremi),
- presliku osobne iskaznice
- životopis (vlastoručno potpisan, s podatcima o radu s djecom – ako kandidat ima takvo iskustvo),
- uvjerenje nadležnog suda da se protiv kandidata ne vodi kazneni postupak za kaznena djela iz članka 106. Zakona o odgoju i obrazovanju u osnovnoj i srednjoj školi („Narodne novine“ broj: 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14) - ne starije do 6 mjeseci.
- pisani dokaz (potvrda/uvjerenje) o završenoj edukaciji za pomoćnika u nastavi, kandidat prilaže ukoliko je završio edukaciju)

Preslike traženih priloga ne moraju biti ovjerene, a kandidati su, prije sklapanja pisanog ugovora, dužni školi dostaviti na uvid originalne dokumente.

**Nepravodobne i nepotpune prijave neće se uzeti u razmatranje.**
Pisane prijave s dokazima o ispunjavanju uvjeta iz Javnog poziva podnose se na adresu
ŠIBENSKO – KNINSKA ŽUPANIJA
Upravni odjel za prosvjetu, znanost, kulturu i šport
Trg Pavla Šubića I., br.2
22000 ŠIBENIK

Prijave moraju biti u zatvorenoj omotnici na kojoj je naznačena napomena „Prijava na Javni poziv – pomoćnici u nastavi“ – NE OTVARATI

**Rok za podnošenje prijave je od 12. kolovoza do 22. kolovoza. 2016. godine** (za poštansku dostavu priznaju se sve prijave sa žigom pošte od 22. kolovoza 2016. godine)
Osobne prijave primaju se do istog datuma zaključno u 15:00 sati, na pisarnici Šibensko - kninske županije, Trg Pavla Šubića I., br. 2, Šibenik.

Pojmovi koji se koriste u ovom Javnom pozivu, a imaju rodno značenje, bez obzira na to koriste li se u ženskom ili muškom rodu, obuhvaćaju na jednak način ženski i muški rod.
Javni poziv objavit će se na službenoj WEB stranici Šibensko – kninske županije (http://www.sibensko-kninska-zupanija.hr/) i škola partnera u projektu, te na oglasnoj ploči Šibensko – kninske županije i Hrvatskog zavoda za zapošljavanje.

KLASA: 602-01/16-01/10
URBROJ: 2182/1-06-16-5
Šibenik, 12. kolovoza 2016. godine.

 ŽUPAN

 Goran Pauk, dipl.oec.